[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.5.2007

COM(2007) 258 τελικό

ΕΚΘΕΣΗ ΤΗΣ ΕΠΙΤΡΟΠΗΣ

ΕΚΘΕΣΗ ΣΥΓΚΛΙΣΗΣ ΤΟΥ 2007 ΓΙΑ ΤΗ ΜΑΛΤΑ

(εκπονήθηκε σύμφωνα με το άρθρο 122 παράγραφος 2 της Συνθήκης κατόπιν αιτήματος της Μάλτας){SEC(2007) 622}

1. ΣΚΟΠΟΣ ΤΗΣ ΕΚΘΕΣΗΣ

Σύμφωνα με το άρθρο 122 παράγραφος 2 της συνθήκης, τουλάχιστον μία φορά κάθε δύο χρόνια, ή όποτε το ζητήσει κράτος μέλος με παρέκκλιση, η Επιτροπή και η ΕΚΤ υποβάλλουν έκθεση στο Συμβούλιο για την πρόοδο που έχουν επιτελέσει τα κράτη μέλη στην εκπλήρωση των υποχρεώσεών τους για την επίτευξη της οικονομικής και νομισματικής ένωσης.

Η παρούσα έκθεση εκπονήθηκε ως ανταπόκριση στο αίτημα που υπέβαλε η Μάλτα στις 27 Φεβρουαρίου 2007. Λεπτομερέστερη αξιολόγηση της κατάστασης της σύγκλισης στη Μάλτα παρέχεται σε τεχνικό παράρτημα της παρούσας έκθεσης [SEC(2007)622].

Το περιεχόμενο των εκθέσεων που εκπονούνται από την Επιτροπή και την ΕΚΤ διέπεται από το άρθρο 121 παράγραφος 1 της συνθήκης. Το άρθρο αυτό προβλέπει ότι οι εκθέσεις περιλαμβάνουν εξέταση της συμβατότητας της εθνικής νομοθεσίας, συμπεριλαμβανομένου του καταστατικού της εθνικής κεντρικής τράπεζας, με τα άρθρα 108 και 109 της Συνθήκης καθώς και με το καταστατικό του Ευρωπαϊκού Συστήματος Κεντρικών Τραπεζών (ΕΣΚΤ) και της ΕΚΤ. Οι εκθέσεις αυτές πρέπει, επίσης, να εξετάζουν εάν έχει επιτευχθεί υψηλός βαθμός διατηρήσιμης σύγκλισης στο σχετικό κράτος μέλος με γνώμονα την επίτευξη των κριτηρίων σύγκλισης (σταθερότητα τιμών, δημοσιονομική κατάσταση της χώρας, σταθερότητα της συναλλαγματικής ισοτιμίας, μακροπρόθεσμα επιτόκια) και λαμβάνοντας υπόψη διάφορους άλλους παράγοντες που αναφέρονται στο τελευταίο εδάφιο του άρθρου 121 παράγραφος 1. Τα τέσσερα κριτήρια σύγκλισης αποσαφηνίζονται περαιτέρω σε πρωτόκολλο που προσαρτάται στη συνθήκη (Πρωτόκολλο αριθ. 21 για τα κριτήρια σύγκλισης).

Η εξέταση της συμβατότητας της εθνικής νομοθεσίας, περιλαμβανομένων των καταστατικών των εθνικών κεντρικών τραπεζών, με τα άρθρα 108 και 109 της συνθήκης και το καταστατικό του ΕΣΚΤ απαιτεί αξιολόγηση της συμμόρφωσης με την απαγόρευση της νομισματικής χρηματοδότησης (άρθρο 101 της συνθήκης ΕΚ) και την απαγόρευση της προνομιακής πρόσβασης (άρθρο 102 της συνθήκης ΕΚ), συνοχή με τους στόχους του ΕΣΚΤ (άρθρο 105 παράγραφος 1 της συνθήκης ΕΚ), ανεξαρτησία των εθνικών τραπεζών (άρθρο 108 της συνθήκης ΕΚ) και ένταξη των εθνικών κεντρικών τραπεζών στο ΕΣΚΤ (διάφορα άρθρα της συνθήκης ΕΚ και του καταστατικού του ΕΣΚΤ).

Το κριτήριο της σταθερότητας των τιμών ορίζεται στην πρώτη περίπτωση του άρθρου 121 παράγραφος 1 της συνθήκης: η «επίτευξη υψηλού βαθμού σταθερότητας των τιμών […] καταδεικνύεται από ένα ποσοστό πληθωρισμού που προσεγγίζει το αντίστοιχο ποσοστό των τριών, το πολύ, κρατών με τις καλύτερες επιδόσεις από άποψη σταθερότητας τιμών ».

Το άρθρο 1 του πρωτοκόλλου σχετικά με τα κριτήρια σύγκλισης ορίζει περαιτέρω ότι «το κριτήριο για τη σταθερότητα των τιμών […] σημαίνει ότι ένα κράτος μέλος έχει σταθερές επιδόσεις στο θέμα των τιμών και μέσο ποσοστό πληθωρισμού, καταγεγραμμένο επί ένα έτος πριν από τον έλεγχο, που δεν υπερβαίνει εκείνο των τριών, το πολύ, κρατών μελών με τις καλύτερες επιδόσεις από άποψη σταθερότητας των τιμών, περισσότερο από 1,5 ποσοστιαία μονάδα. Ο πληθωρισμός υπολογίζεται βάσει του εναρμονισμένου δείκτη τιμών καταναλωτή σε συγκρίσιμη βάση, λαμβάνοντας υπόψη τις διαφορές στους εθνικούς ορισμούς». Η απαίτηση της διατηρησιμότητας σημαίνει ότι οι ικανοποιητικές επιδόσεις ως προς τον πληθωρισμό θα πρέπει ουσιαστικά να μπορούν να αποδοθούν στην εξέλιξη του κόστους των εισροών και σε άλλους παράγοντες που επηρεάζουν την εξέλιξη των τιμών κατά διαρθρωτικό τρόπο, και όχι στην επιρροή προσωρινών παραγόντων. Συνεπώς, η εξέταση της σύγκλισης περιλαμβάνει την αξιολόγηση των διαρθρωτικών παραγόντων που επηρεάζουν τον πληθωρισμό και των μεσοπρόθεσμων προοπτικών. Εξετάζεται επίσης κατά πόσο η χώρα είναι πιθανό να επιτύχει την οριζόμενη τιμή αναφοράς κατά τους προσεχείς μήνες[1].Η τιμή αναφοράς του πληθωρισμού υπολογίστηκε σε 3.0 % τον Μάρτιο του 2007[2], και τα κράτη μέλη με τις καλύτερες επιδόσεις ήταν η Φινλανδία, η Πολωνία και η Σουηδία.

Η συνθήκη αναφέρεται στο κριτήριο της συναλλαγματικής ισοτιμίας στην τρίτη περίπτωση του άρθρου 121 ως «την τήρηση των κανονικών περιθωρίων διακύμανσης που προβλέπονται από το μηχανισμό συναλλαγματικών ισοτιμιών του ευρωπαϊκού νομισματικού συστήματος επί δύο τουλάχιστον χρόνια, χωρίς υποτίμηση έναντι του νομίσματος οποιουδήποτε άλλου κράτους μέλους».

Το άρθρο 3 του πρωτοκόλλου σχετικά με τα κριτήρια σύγκλισης ορίζει ότι: «Το κριτήριο συμμετοχής στο μηχανισμό συναλλαγματικών ισοτιμιών του ευρωπαϊκού νομισματικού συστήματος (…) σημαίνει ότι ένα κράτος μέλος έχει τηρήσει τα κανονικά περιθώρια διακύμανσης που προβλέπει ο μηχανισμός συναλλαγματικών ισοτιμιών του ευρωπαϊκού νομισματικού συστήματος χωρίς σοβαρή ένταση κατά τα δύο, τουλάχιστον, τελευταία έτη πριν από την εξέταση. Ειδικότερα, το κράτος μέλος δεν πρέπει να έχει υποτιμήσει την κεντρική διμερή ισοτιμία του νομίσματός του έναντι του νομίσματος οποιουδήποτε άλλου κράτους μέλους με δική του πρωτοβουλία μέσα στο ίδιο χρονικό διάστημα».

Η σχετική διετής περίοδος για την αξιολόγηση της σταθερότητας της συναλλαγματικής ισοτιμίας στην παρούσα έκθεση καλύπτει το διάστημα από τις 27 Απριλίου 2005 έως τις 26 Απριλίου 2007.

Το κριτήριο σύγκλισης σχετικά με τη δημοσιονομική κατάσταση προσδιορίζεται στη δεύτερη περίπτωση του άρθρου 121 παράγραφος 1 της συνθήκης ως «η σταθερότητα των δημοσίων οικονομικών· αυτό καταδεικνύεται από την επίτευξη δημοσιονομικής κατάστασης χωρίς υπερβολικό δημοσιονομικό έλλειμμα κατά την έννοια του άρθρου 104 παράγραφος 6». Επιπλέον, σύμφωνα με το άρθρο 2 του πρωτοκόλλου σχετικά με τα κριτήρια σύγκλισης αυτό σημαίνει ότι «κατά τη στιγμή της εξέτασης δεν έχει ληφθεί απόφαση του Συμβουλίου για το κράτος μέλος, όπως αναφέρεται στο άρθρο 104 παράγραφος 6 της συνθήκης, όσον αφορά την ύπαρξη υπερβολικού ελλείμματος ».

Η τέταρτη περίπτωση του άρθρου 121 παράγραφος 1 της συνθήκης προβλέπει ότι η «διάρκεια της σύγκλισης που θα έχει επιτευχθεί από το κράτος μέλος και της συμμετοχής του στο μηχανισμό συναλλαγματικών ισοτιμιών του Ευρωπαϊκού Νομισματικού Συστήματος, [αντανακλάται] στα επίπεδα των μακροπρόθεσμων επιτοκίων ». Το άρθρο 4 του πρωτοκόλλου σχετικά με τα κριτήρια σύγκλισης ορίζει περαιτέρω ότι «το κριτήριο σύγκλισης των επιτοκίων (…) σημαίνει ότι, το υπό παρατήρηση κράτος μέλος, επί διάστημα ενός έτους πριν από την εξέταση, έχει μέσο ονομαστικό μακροπρόθεσμο επιτόκιο το οποίο δεν υπερβαίνει εκείνο των τριών το πολύ, κρατών μελών με τις καλύτερες επιδόσεις από άποψη σταθερότητας τιμών, περισσότερο από 2 εκατοστιαίες μονάδες. Τα επιτόκια υπολογίζονται βάσει μακροπρόθεσμων ομολόγων του δημοσίου ή συγκρίσιμων χρεογράφων λαμβάνοντας υπόψη τις διαφορές των εθνικών ορισμών».

Το επιτόκιο αναφοράς υπολογίσθηκε σε 6,4 % τον Μάρτιο του 2007.

Το άρθρο 121 της συνθήκης απαιτεί επίσης την εξέταση και άλλων παραγόντων που συνδέονται με την οικονομική ολοκλήρωση και τη σύγκλιση. Οι πρόσθετοι αυτοί παράγοντες περιλαμβάνουν την ολοκλήρωση της χρηματοπιστωτικής αγοράς και της αγοράς προϊόντων, την εξέλιξη του ισοζυγίου τρεχουσών συναλλαγών και την εξέλιξη του κατά μονάδα κόστους εργασίας και άλλων δεικτών τιμών. Οι τελευταίοι αυτοί δείκτες καλύπτονται στην εξέταση της σταθερότητας των τιμών.

Στην έκθεση σύγκλισης του Δεκεμβρίου 2006, η Επιτροπή είχε καταλήξει στο συμπέρασμα ότι η Μάλτα ικανοποιούσε ένα από τα κριτήρια σύγκλισης (μακροπρόθεσμα επιτόκια). Εν αναμονή της έγκρισης του νομοσχεδίου για την τροποποίηση του νόμου περί Κεντρικής Τράπεζας της Μάλτας, η νομοθεσία της Μάλτας θεωρήθηκε ότι δεν ήταν πλήρως συμβιβάσιμη με το άρθρο 109 της συνθήκης και το καταστατικό του ΕΣΚΤ όσον αφορά την ένταξη της κεντρικής τράπεζας στο ΕΣΚΤ κατά τον χρόνο της εισαγωγής του ευρώ.

2. Συμβατότητα της νομοθεσίας

Όλες οι εκκρεμούσες ασυμβατότητες ρυθμίστηκαν με νόμο για την τροποποίηση του νόμου περί Κεντρικής Τράπεζας της Μάλτας που ψηφίστηκε από το Κοινοβούλιο της χώρας στις 28 Φεβρουαρίου 2007 και θα τεθεί σε ισχύ την ημερομηνία της εισαγωγής του ευρώ στην Μάλτα. Συγκεκριμένα, ο εν λόγω νόμος κατήργησε ή τροποποίησε μια σειρά άρθρων προκειμένου να ληφθούν υπόψη οι αντίστοιχοι ρόλοι και αρμοδιότητες που ανατίθενται με τη συνθήκη ΕΚ στην ΕΚΤ, το ΕΣΚΤ και το Συμβούλιο της ΕΚ. Πρόκειται κυρίως για διατάξεις σχετικά με τις νομισματικές λειτουργίες, πράξεις και μέσα του ΕΣΚΤ, για την τήρηση και διαχείριση συναλλαγματικών αποθεματικών και για το δικαίωμα έγκρισης της έκδοσης τραπεζογραμματίων και της ποσότητας των κερμάτων.

H νομοθεσία στη Μάλτα, ειδικότερα ο νόμος για την Κεντρική Τράπεζα της Μάλτας, είναι συμβατή με τις απαιτήσεις της συνθήκης ΕΚ και με το καταστατικό του ΕΣΚΤ.

3. Σταθερότητα τιμών

Τήρηση της τιμής αναφοράς

Ο 12μηνος μέσος πληθωρισμός στη Μάλτα ήταν ίσος ή κατώτερος της τιμής αναφοράς από τον Ιούλιο του 2005 εκτός από την περίοδο Μαΐου-Οκτωβρίου 2006. Το μέσο ποσοστό πληθωρισμού στη Μάλτα κατά τη διάρκεια του δωδεκαμήνου έως τον Μάρτιο του 2007 ήταν 2,2%, δηλαδή χαμηλότερο της τιμής αναφοράς του 3,0%, και είναι πιθανό να διατηρηθεί κάτω από την τιμή αναφοράς κατά τους προσεχείς μήνες[3].

Υποκείμενοι παράγοντες και διατηρησιμότητα

Ο πληθωρισμός ΕνΔΤΚ στη Μάλτα κυμάνθηκε γύρω στο 2,5% τα τελευταία χρόνια. Παρατηρήθηκαν διακυμάνσεις που οφείλονταν κατά κύριο λόγο στο γεγονός ότι η Μάλτα αποτελεί μια μικρή και ανοικτή οικονομία, ευάλωτη σε εξωτερικούς κλονισμούς (ιδίως στις τιμές των τροφίμων και ενεργειακών προϊόντων), καθώς και στις μεταβολές των έμμεσων φόρων. Το φθινόπωρο του 2005 το ποσοστό πληθωρισμού σημείωσε αισθητή αύξηση, κυρίως λόγω της απότομης αύξησης των διοικητικά καθοριζόμενων τιμών για τα ενεργειακά και συναφή προϊόντα ως αποτέλεσμα των υψηλότερων τιμών του πετρελαίου. Όταν υποχώρησε ο αντίκτυπος των τιμών της ενέργειας, ο πληθωρισμός μειώθηκε αισθητά στα τέλη του 2006, σε ποσοστό μικρότερο από 1%. Εκτός από τα σημαντικά αποτελέσματα βάσης στον πληθωρισμό τιμών ενέργειας, η μείωση αντικατόπτριζε την πτώση των τιμών ρουχισμού και υποδημάτων, καθώς και των αεροπορικών μεταφορών.

Ο πληθωρισμός ΕνΔΤΚ χωρίς τις τιμές ενέργειας και ακατέργαστων τροφίμων μειώθηκε σε 1,6% το 2006, από 2% το 2005. Ο συγκρατημένος βασικός/δομικός πληθωρισμός σημαίνει ότι οι υποκείμενες πληθωριστικές πιέσεις ήταν περιορισμένες, μέσα σε ένα πλαίσιο αρνητικού κενού παραγωγής και μικρών μισθολογικών πιέσεων. Το κατά μονάδα εργατικό κόστος βρίσκεται σε καθοδική πορεία από το 2005, αντικατοπτρίζοντας μεγάλη μισθολογική πειθαρχία τόσο στον ιδιωτικό όσο και στον δημόσιο τομέα. Δεν υπάρχουν ενδείξεις για δευτερογενή αποτελέσματα από τις τιμές της ενέργειας μέχρι στιγμής, πράγμα που σημαίνει ότι οι προσδοκίες όσον αφορά τον πληθωρισμό παραμένουν βάσιμες. Η πραγματική ισοτιμία σταθεροποιήθηκε εν γένει το 2005 και το 2006, διατηρούμενη έτσι περίπου ουδέτερη έναντι των τιμών των εισαγομένων προϊόντων.

Μελλοντικά, αναμένεται ότι ο επίσημος πληθωρισμός θα είναι συγκρατημένος μεσοπρόθεσμα, μολονότι προβλέπεται ότι θα αυξηθεί κάπως σε σχέση με τα τρέχοντα χαμηλά επίπεδα, καθώς υποχωρούν τα ευνοϊκά αποτελέσματα βάσης στις τιμές της ενέργειας. Οι κίνδυνοι για το μέλλον φαίνονται γενικά ισορροπημένοι. Οι κυριότεροι κίνδυνοι αφορούν τις τιμές του πετρελαίου και μπορούν να έχουν διπλή φορά. Άλλοι κίνδυνοι υπερεκτίμησης συνδέονται με την υπό εξέλιξη ελευθέρωση του τομέα της ενέργειας στη Μάλτα και άλλες διαρθρωτικές μεταρρυθμίσεις για τη βελτίωση της λειτουργίας των αγορών προϊόντων. Κίνδυνοι υποεκτίμησης ενδέχεται να προέλθουν από τη δημιουργία στενότητας στην αγορά εργασίας στο πλαίσιο της βελτίωσης των κυκλικών συνθηκών.

Η Μάλτα ικανοποιεί το κριτήριο της σταθερότητας των τιμών.

4. Δημοσιονομική κατασταση της κυβερνησης

Η Μάλτα αποτελεί τη στιγμή αυτή αντικείμενο απόφασης περί ύπαρξης υπερβολικού ελλείμματος (απόφαση του Συμβουλίου της 5ης Ιουλίου 2004)[4].

Το έλλειμμα γενικής κυβέρνησης της Μάλτας ήταν σχετικά υψηλό στις αρχές της δεκαετίας του 2000, κορυφούμενο σε περίπου 10% του ΑΕΠ το 2003 (κυρίως εξαιτίας ενός σημαντικού έκτακτου μέτρου). Έκτοτε, το έλλειμμα του προϋπολογισμού μειώθηκε σημαντικά στο πλαίσιο του προγράμματος δημοσιονομικής εξυγίανσης της κυβέρνησης. Ο δείκτης ελλείμματος προς το ΑΕΠ ανήλθε σε 2,6% το 2006 και σύμφωνα με τις εαρινές προβλέψεις των υπηρεσιών της Επιτροπής του 2007, θα φθάσει το 2,1% του ΑΕΠ το 2007. Ο δείκτης εσόδων ακολούθησε ανοδική τάση, ενώ οι δαπάνες, ως ποσοστό του ΑΕΠ, αυξήθηκαν μέχρι το 2003, αλλά υποχώρησαν στη συνέχεια.

Το χρέος της γενικής κυβέρνησης αυξήθηκε αισθητά κατά το πρώτο ήμισυ της δεκαετίας, και κορυφώθηκε σε περίπου 75% το 2004. Ωστόσο, από το 2005 ο δείκτης χρέους άρχισε να διαγράφει καθοδική πορεία και το 2006 έφθασε το 66,5% του ΑΕΠ. Οι εαρινές προβλέψεις των υπηρεσιών της Επιτροπής του 2007 προβλέπουν χρέος γενικής κυβέρνησης ίσο προς 65,9% του ΑΕΠ για το 2007.

Στη γνώμη που εξέδωσε στις 27 Φεβρουαρίου 2007 για το επικαιροποιημένο πρόγραμμα σύγκλισης του Δεκεμβρίου 2006, το Συμβούλιο τόνισε ότι ο δείκτης χρέους εμφάνιζε ικανοποιητικό ρυθμό μείωσης προς την τιμή αναφοράς του 60% του ΑΕΠ και ότι το πρόγραμμα ήταν συνεκτικό με το στόχο της διόρθωσης του υπερβολικού ελλείμματος έως το 2006. Ταυτόχρονα, το Συμβούλιο σημείωσε ότι υπήρχαν κίνδυνοι όσον αφορά τις δημοσιονομικές προβλέψεις του προγράμματος ιδίως όσον αφορά τις ευνοϊκές μακροοικονομικές παραδοχές για το 2008 και το 2009. Το Συμβούλιο κάλεσε τη Μάλτα να πραγματοποιήσει την προγραμματισθείσα πρόοδο όσον αφορά την επίτευξη του ΜΔΣ, να διασφαλίσει την κατάλληλη μείωση του δείκτη χρέους προς το ΑΕΠ και να πραγματοποιήσει περαιτέρω πρόοδο όσον φορά τη σχεδίαση και την υλοποίηση των μεταρρυθμίσεων στον τομέα της ιατροφαρμακευτικής περίθαλψης ούτως ώστε να βελτιωθεί η μακροπρόθεσμη διατηρησιμότητα των δημόσιων οικονομικών.

Με βάση τις εξελίξεις αυτές και τις εαρινές προβλέψεις των υπηρεσιών της Επιτροπής του 2007, η Επιτροπή κρίνει ότι το υπερβολικό έλλειμμα έχει διορθωθεί με αξιόπιστη και διατηρήσιμη μείωση του δημοσιονομικού ελλείμματος κάτω από το 3% του ΑΕΠ και μείωση του δείκτη χρέους προς το ΑΕΠ προς την κατεύθυνση της τιμής αναφοράς του 60% του ΑΕΠ. Η Επιτροπή συνιστά επομένως στο Συμβούλιο να καταργήσει την απόφαση για την ύπαρξη υπερβολικού ελλείμματος στη Μάλτα (COM(2007)621). Εάν το Συμβούλιο αποφασίσει να καταργήσει τη διαδικασία υπερβολικού ελλείμματος που έχει κινηθεί για τη χώρα, η Μάλτα θα πληροί το κριτήριο της δημοσιονομικής κατάστασης.

5. Σταθερότητα της συναλλαγματικής ισοτιμίασ

Η λίρα Μάλτας συμμετέχει στον ΜΣΙ II από τις 2 Μαΐου 2005, δηλαδή συμπληρώνει 24 μήνες κατά τον χρόνο της έκδοσης της παρούσας έκθεσης. Προτού συμμετάσχει στον ΜΣΙ ΙΙ, η ισοτιμία της λίρας της Μάλτας είχε συνδεθεί με ένα καλάθι νομισμάτων ευρώ-δολαρίου- αγγλικής λίρας. Κατά την περίοδο της αξιολόγησης που δεν καλύπτεται από τη συμμετοχή στο ΜΣΙ ΙΙ (27 Απριλίου – 1 Μαΐου 2005), η λίρα διατηρήθηκε σε επίπεδα που προσέγγιζαν τη μελλοντική κεντρική ισοτιμία. Κατά την είσοδο της λίρας στον ΜΣΙ ΙΙ, οι αρχές της Μάλτας ανέλαβαν μονομερώς τη δέσμευση να διατηρήσουν το νόμισμά τους στην τιμή της κεντρικής ισοτιμίας. Κατά τη διάρκεια της συμμετοχής στον ΜΣΙ ΙΙ, η λίρα παρέμεινε σταθερή έναντι της κεντρικής ισοτιμίας και δεν υπέστη σοβαρές πιέσεις. Πρόσθετοι δείκτες, όπως η εξέλιξη των βραχυπρόθεσμων επιτοκίων και των συναλλαγματικών αποθεμάτων, δεν υποδηλώνουν την άσκηση πιέσεων στην συναλλαγματική ισοτιμία.

Η Μάλτα ικανοποιεί το κριτήριο της συναλλαγματικής ισοτιμίας.

6. Μακροπρόθεσμα επιτόκια

Το δωδεκάμηνο που έληξε τον Μάρτιο του 2007 το μέσο μακροπρόθεσμο επιτόκιο στη Μάλτα ήταν 4,3%, δηλαδή κάτω από την τιμή αναφοράς του 6,4%. Τα μέσα μακροπρόθεσμα επιτόκια στη Μάλτα διατηρήθηκαν σε επίπεδα χαμηλότερα της τιμής αναφοράς, από τότε που η χώρα προσχώρησε στην ΕΕ. Οι μακροπρόθεσμες αποκλίσεις των αποδόσεων έναντι της ζώνης του ευρώ παρουσίασαν σχετικά μέτριες διακυμάνσεις κατά τη διάρκεια των τελευταίων ετών, κυμαινόμενες σε περίπου 30 μονάδες βάσης κατά το πρώτο τρίμηνο του 2007. Οι σχετικά μικρές αποκλίσεις των αποδόσεων δείχνουν ότι ο υπολειπόμενος κίνδυνος χώρας που έχουν λάβει υπόψη οι αγορές, είναι περιορισμένος.

Η Μάλτα ικανοποιεί το κριτήριο της σύγκλισης των μακροπρόθεσμων επιτοκίων.

7. Λοιποί παράγοντες

Εξετάστηκαν επίσης πρόσθετοι παράγοντες, όπως η ολοκλήρωση της αγοράς προϊόντων και της χρηματοπιστωτικής αγοράς και η εξέλιξη του ισοζυγίου πληρωμών. Η οικονομία της Μάλτας παρουσιάζει υψηλό βαθμό ολοκλήρωσης με την ΕΕ. Ειδικότερα, υπάρχουν εκτεταμένες σχέσεις στον τομέα του εμπορίου και των άμεσων ξένων επενδύσεων με τα άλλα κράτη μέλη και το χρηματοπιστωτικό σύστημα της Μάλτας είναι στενά συνδεδεμένο με τα χρηματοπιστωτικά συστήματα άλλων χωρών τόσο εντός όσο εκτός της ΕΕ, μέσω της εγκατάστασης ενδιάμεσων χρηματοπιστωτικών οργανισμών και της παροχής διασυνοριακών υπηρεσιών. Το ισοζύγιο τρεχουσών συναλλαγών της Μάλτας παρουσιάζει μεταβλητότητα κατά τα τελευταία έτη, λόγω του μικρού μεγέθους και της περιορισμένης τομεακής βάσης της οικονομίας της χώρας. Η εξωτερική θέση εμφανίζει μεγάλες ανισότητες στις καθαρές συναλλαγές σε αγαθά και υπηρεσίες, και το υψηλό έλλειμμα στις συναλλαγές σε αγαθά αντισταθμίζεται εν μέρει από το σημαντικό πλεόνασμα στον τομέα των υπηρεσιών. Το έλλειμμα του ισοζυγίου τρεχουσών συναλλαγών αυξήθηκε σημαντικά τα τελευταία χρόνια , φθάνοντας σε 8,2% του ΑΕΠ το 2005. Η αύξηση αυτή αντικατοπτρίζει τις προβληματικές συνθήκες της αγοράς στους κυρίαρχους τομείς των ηλεκτρονικών και του τουρισμού και, το 2005, την μεγάλη αύξηση των τιμών του πετρελαίου. Το 2006, το έλλειμμα του ισοζυγίου τρεχουσών συναλλαγών μειώθηκε σε 6,3% του ΑΕΠ λόγω σημαντικής αύξησης των τρεχουσών μεταβιβάσεων εξαιτίας των αυξημένων εσόδων από τον ανθούντα κλάδο των επιγραμμικών υπηρεσιών. Το συνολικό έλλειμμα στα ισοζύγια τρεχουσών συναλλαγών και κεφαλαίων μειώθηκε από 4,9% του ΑΕΠ την περίοδο 2004-2005 σε 3,2% του ΑΕΠ το 2006. Από πλευράς χρηματοδότησης, οι καθαρές εισροές ΑΞΕ κάλυψαν σημαντικό μέρος των ελλειμμάτων στο ισοζύγιο τρεχουσών συναλλαγών.

* * *

Με βάση την αξιολόγησή της όσον αφορά την ικανοποίηση των κριτηρίων σύγκλισης και υπό την προϋπόθεση ότι το Συμβούλιο θα ακολουθήσει τη σύστασή της σχετικά με την κατάργηση της διαδικασίας υπερβολικού ελλείμματος, η Επιτροπή θεωρεί ότι η Μάλτα έχει επιτύχει υψηλό βαθμό διατηρήσιμης σύγκλισης.

[1] Η πρόβλεψη της τιμής αναφοράς υπόκειται σε σημαντικές αβεβαιότητες λόγω του ότι υπολογίζεται βάσει των προβλέψεων για τον πληθωρισμό στα τρία κράτη μέλη που προβλέπεται ότι θα έχουν τον χαμηλότερο πληθωρισμό κατά την περίοδο που καλύπτουν οι προβλέψεις, αυξάνοντας έτσι το δυνατό περιθώριο σφάλματος.

[2] Η καταληκτική ημερομηνία για τα δεδομένα που χρησιμοποιήθηκαν στην παρούσα έκθεση ήταν η 26η Απριλίου 2007.

[3] Σύμφωνα με τις εαρινές προβλέψεις της Επιτροπής του 2007, το 12μηνο μέσο ποσοστό πληθωρισμού στη Μάλτα θα μειωθεί σε 1,4% τον Δεκέμβριο του 2007, ενώ η τιμή αναφοράς προβλέπεται ότι θα παραμείνει 2,8%.

[4] 2005/186/EΚ, ΕΕ L 62 της 9.3.2005, σ.21.